23. schôdza NR SR - 5.deň - A. dopoludnia
Dátum: 2017-12-05
Poslanec: Pčolinský, Peter (SME RODINA)
Druh vystúpenia: Vystúpenie v rozprave

6. Ďakujem pekne. Vážený pán predsedajúci, vážený pán podpredseda, vážené pani poslankyne, vážení páni poslanci, dovoľte mi, aby som stručne sa vyjadril k zákonu o podpore menej rozvinutých regiónov, ktorý sa ukázal, že je len veľká marketingová akcia vládnej strany SMER. Vysvetlím prečo. Pred voľbami 2016 vládna strana SMER prijala zákon o podpore menej rozvinutých regiónov, keďže išli voľby, trebalo urobiť nejakú šou a trebalo ukázať občanom, že naozaj na nich myslíme a ideme aj do tých chudobných regiónov. V tomto zákone bola určená lehota, dokedy sa jednotlivé akčné plány, tzv. akčné plány mali prijať. Tak vznikla situácia, že po voľbách 2016, keď sa zostavila vláda, trošku sa to utriaslo, potom si spomenuli, že máme tu nejaké akčné plány a rýchlo treba niečo urobiť. Tak v okresoch, ktoré boli zahrnuté do podpory týchto menej rozvinutých regiónov, najmä na východnom Slovensku, sa rýchlo vytvorili také pracovné skupiny zložené zo samosprávy, okresných úradov a v neposlednom rade aj funkcionárov vládnej strany SMER. Tieto akčné plány boli zbúchané na kolene, tieto akčné plány boli narýchlo napísané a nezakladali sa na nejakej realite. Mohol by som uviesť mnoho príkladov z tých akčných plánov, mnoho projektov, ktoré boli doslova vymýšľané, len aby tam niečo bolo. Ja som strávil pomerne veľa stretnutí so starostami a primátormi a funkcionármi okresných úradov a bavil som sa s nimi o tých akčných plánoch. Minulého roku, keď vláda avizovala, že bude zasadať, bude mať výjazdové zasadnutie a v týchto okresoch ako Vranov, Trebišov, Svidník a tak ďalej a tak ďalej, tak som sa začal viac zaujímať o tie akčné plány. Nakoľko som z okresu Vranou nad Topľou, tak vytiahol som si akčný plán pre náš okres a zistil som veľmi potešujúce fakty. Vláda sa zaviazala v tom akčnom pláne, že v okrese Vranou vytvorí viac ako 2 500 pracovných miest. Je to okres, kde je jedna z najväčších nezamestnaností na Slovensku, je to okres, kde je najnižšia priemerná mzda v rámci Prešovského kraja, je to okres, kde väčšina mladých ľudí uteká nielen mimo okres, uteká mimo Slovenska, keďže nemá príležitosti. Tak som sa potešil, že konečne vláda sa spamätala a už niečo urobí aj pre ten náš okres Vranov. Po preštudovaní akčného plánu, opakujem, 2 500 pracovných miest, preinvestovaných 120 mil. euro a v rámci regionálneho príspevku, ktorý sa mal vyplácať priebežne každý rok, viac ako 5 mil. euro na prípravu nejakej tej infraštruktúry, na prípravu rôznych pracovných miest súvisiacich s tými akčnými plánmi. Avšak keď som sa pozrel na samotné projekty, tak zistil som, že väčšina z nich sú absolútne nezmysly. Napríklad istá obec v akčnom pláne mala napísané, že oddychová zóna pri rieke Ondava za 150-tisíc euro. No poviete si, super, hej. Lenže tá obec je 3 km, sa nachádza 3 km od mojej rodnej obce, čiže ten región poznám veľmi dobre. A tá oddychová zóna, no prepáčte, budovať oddychovú zónu na mieste, kde miestny podnik vypúšťa nejaký ten, poviem to, odpad do tej rieky, oddychovú zónu na mieste, kde naozaj nie je nič, sú tam len obrovské, obrovské kriaky (povedané so smiechom) alebo ja neviem, že oddychová zóna tam, akože nedávalo mi to logiku. Keď som sa na to pýtal ľudí z tejto obce, tak, a kompetentných, tak mi bolo povedané, že tak vieš, dostali sme informáciu, že rýchlo tam treba niečo dať, no tak sme vymýšľali, čo sa dalo, že oddychové zóny na mieste, kde sa vypúšťa odpad do rieky z miestnej fabriky. Super! Potom to boli, že vodné vleky. Kto, prosím vás, bude chodiť na vodné vleky na vodné lyžovanie v okrese, kde ľudia pomaly majú problém si zaplatiť lístok na autobus? Vodné vleky. Potom tam boli rôzne ďalšie nezmysly a rôzne ďalšie projekty typu, že rozšírenie, rozšírenie prevádzky pekárne v istej obci, potom, keď som sa dopátral, čo je to za pekáreň, tak, samozrejme, pekáreň patrí jednému z funkcionárov, resp. priamemu príbuznému jedného z funkcionárov vládnej strany. A dotácia 400-tisíc na pekáreň, no super, však dobre. Potom tam boli ďalšie nezmysly, ako napríklad vybudovanie, vybudovanie služieb pre motoristov, pre nákladné autá. No ale je to na mieste, ktoré je v širšom centre mesta, tak mi vysvetlite, akým spôsobom sa nákladné autá, ktoré majú zákaz vstupu do mesta, dostanú na nejaké veľké parkovisko so službami pre motoristov nákladných áut. Čiže je tam strašne veľa nezmyslov. Ale povedal som si, dobre. A napriek tomu som sa išiel pozrieť na to výjazdové zasadnutie vlády v mestskom kultúrnom dome, kde som povedal novinárom svoj názor na to, že je to len taká marketingová akcia, je tam kopec nezmyslov a kopec projektov, ktoré sú postavené, môžem povedať, že na vode. Ten istý deň mi predseda vlády odkázal, že šírim zlo a nenávisť a mám ich nechať pracovať. Tak dobre, no. Prešiel viac ako rok od prijatia týchto akčných plánov, viac ako rok. Po viac ako roku, keď som sa pýtal zástupcov samospráv, ako sú na tom tie akčné plány, ako sú na tom projekty, tak začali sa mi sťažovať na veľmi zlú komunikáciu s ministerstvom, na neodpovedanie na ich maily, nikto nevie, čo sa, čo sa vlastne robí. Nikto nevie, ako ďalej postupovať. A čo sa týka tých regionálnych príspevkov, to znamená peňazí, ktoré boli a ktoré mali ísť do tých regiónov, tak bolo mi povedané, že tak nedostali sme dokopy nič. Čiže po viac ako roku môžme konštatovať, že tieto akčné plány, ktoré boli postavené na vode a ktoré boli len marketingovou akciou vládnej strany, nepriniesli skoro žiaden osoh. Vo Vranove nevznikli žiadne nové pracovné miesta vyplývajúce z týchto akčných plánov, skoro žiadne peniaze tam neprišli a všetko stojí tak. Teraz tu máme ďalší návrh zákona, ktorý ide niečo rozširovať, meniť, dokonca ten príspevok už nebudú môcť dostávať len firmy, už sú tam aj fyzické osoby, ja len, taká, podnikatelia, ja len, taká podotázka, či už máte aj zoznam tých podnikateľov, keďže vieme, že, ako sa prideľujú tie rôzne dotácie. (Reakcia z pléna.) Áno, áno, tí sú teraz v tej, v tých akčných radách, áno, v tých rozvojových radách. Čiže mňa by zaujímalo, pán podpredseda, keby ste, ja už som tu predkladal procedurálny návrh nie tak dávno, nech vláda predloží správu o plnení týchto akčných plánov. Vieme, že boli podpísané už mnohé projekty, už boli schválené a podpísané, no ale choďte sa opýtať tých podnikateľov, že koľko peňazí už dostali na tie projekty. Skoro nič. Pritom realizácia mnohých týchto projektov končí teraz, február - marec. To znamená, že už majú byť zrealizované tie projekty, už tam majú byť pracovné miesta, už to má začať fičať. Lenže tí ľudia ešte, tí podnikatelia ešte nedostali ani peniaze žiadne. Tak ako chceme stíhať nejaké termíny vyplývajúce z týchto akčných plánov a vyplývajúce z tých projektov? A na záver ja by som len trošku podpichol do mojich kolegov, aby nám tiež povedali, ako je to v ich okresoch, v ich okresoch. Robo, prepáč, máme tu kolegu z Trebišova, zasadala tam vláda, v akom stave je plnenie akčného plánu v Trebišove? (Reakcia z pléna.) Super, som rád, že sa zapojíš. Nie je tu kolega Krajkovič zo Svidníka. Jeho by som sa tiež spýtal, v akom stave je plnenie akčných plánov v okrese Svidník. Pýtate sa vašich kolegov, pýtate sa vašich ministrov, čo je s tými akčnými plánmi? Áno, sú poschvaľované projekty, ale peniaze dokopy ešte nikto nevidel. Čiže, pán podpredseda, bolo by namieste najprv vysvetliť ľuďom, aký je stav plnenia týchto akčných plánov po viac ako roku, a potom robme nejaké pozmeňováky, robme potom nejaké doplnenia do tohto zákona, ale v prvom rade urobme z tejto marketingovej akcie niečo reálne, pretože ja naozaj by som bol veľmi rád, keby v tom mojom okrese Vranov vzniklo tých 2 500 pracovných miest, bol by som veľmi rád, keby tam išlo tých 120 mil. euro, ktoré boli zahrnuté do toho akčného plánu a ktorými sa vláda zaviazala, že to tam pôjde. Čiže naozaj by som bol veľmi rád, keby sa aj reálne už začalo niečo robiť, lebo za ten viac ako rok mám pocit, že okrem sľubov tu nebolo absolútne žiadne plnenie. Ďakujem. (Potlesk.)